《闻雁有怀苏内子及诸侍姬》
明代·梁可澜

淅淅寒风落叶稀，卧闻孤雁掩柴扉。声悲月下佳人瑟，泪湿天涯病客衣。

夜入芦花何处觅，秋传书草为谁飞。幽窗寂寞愁听汝，多少离情怨未归。

作者简介：梁可澜，字元叔。顺德人。博学工诗，隐居罗浮。慕葛洪修炼故事，自号三十二峰太狂长啸仙。署邑令连继芳高其人，访诸山中，酬和竟日。著有《狂仙遗草》、《修真要语》。清道光《广东通志》卷三二九有传。